CELEX: 32021D1357
Language: da
Date: 2021-06-30 00:00:00
Title: Kommissionens afgørelse (EU) 2021/1357 af 30. juni 2021 om tilladelse til Slovenien til at forlænge visse perioder, der er fastsat i artikel 2 i Europa-Parlamentets og Rådets forordning (EU) 2021/267 (meddelt under nummer C(2021) 4628) (Kun den engelske udgave er autentisk)

16.8.2021   
               
               
                  DA
               
               
                  Den Europæiske Unions Tidende
               
               
                  L 293/5
               
            
         KOMMISSIONENS AFGØRELSE (EU) 2021/1357
         af 30. juni 2021
         om tilladelse til Slovenien til at forlænge visse perioder, der er fastsat i artikel 2 i Europa-Parlamentets og Rådets forordning (EU) 2021/267
         
            
               (meddelt under nummer C(2021) 4628)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2021/267 af 16. februar 2021 om særlige og midlertidige foranstaltninger i lyset af covid-19-krisens vedholdenhed vedrørende fornyelse eller forlængelse af visse certifikater, licenser og godkendelser eller tilladelser, udsættelse af visse periodiske kontroller og efteruddannelser inden for visse områder af transportlovgivningen samt forlængelse af visse perioder, som omhandles i forordning (EU) 2020/698 (1), særlig artikel 2, stk. 8, og
         ud fra følgende betragtninger:
         
                     (1)
                  
                  
                     I artikel 2, stk. 1, i forordning (EU) 2021/267 forlænges fristerne for, hvornår indehaveren af et kvalifikationsbevis for gennemførelse af efteruddannelse skal gennemføre en efteruddannelse, der ellers ville være udløbet eller ellers udløber mellem den 1. september 2020 og den 30. juni 2021. I artikel 2, stk. 3, i nævnte forordning forlænges gyldigheden af den tilsvarende påtegning af den harmoniserede EU-kode 95.
                  
               
                     (2)
                  
                  
                     Ifølge artikel 2, stk. 5, i forordning (EU) 2021/267 forlænges gyldigheden af chaufføruddannelsesbeviser, jf. bilag II til Europa-Parlamentets og Rådets direktiv 2003/59/EF (2), som ellers ville være udløbet eller udløber mellem den 1. september 2020 og den 30. juni 2021.
                  
               
                     (3)
                  
                  
                     Ved brev af 20. maj 2021 fremsendte Slovenien en begrundet anmodning om tilladelse til at forlænge visse perioder, der er fastsat i artikel 2 i forordning (EU) 2021/267. Slovenien fremlagde den 21. maj og den 7. juni 2021 yderligere oplysninger til støtte for sin anmodning.
                  
               
                     (4)
                  
                  
                     Med sin begrundede anmodning anmoder Slovenien for det første om tilladelse til at anvende en forlængelse på seks måneder af den periode mellem den 1. september 2020 og den 30. juni 2021, der er fastsat i artikel 2, stk. 1, i forordning (EU) 2021/267, med henblik på denne bestemmelse og artikel 2, stk. 3, og om tilladelse til at anvende en forlængelse på seks måneder af den periode mellem den 1. september 2020 og den 30. juni 2021, der er fastsat i artikel 2, stk. 5, i den nævnte forordning.
                  
               
                     (5)
                  
                  
                     Ifølge oplysningerne fra Slovenien vil det efter al sandsynlighed stadig ikke være praktisk muligt at gennemføre efteruddannelse eller certificering heraf, at påtegne den harmoniserede EU-kode 95 eller at forny chaufføruddannelsesbeviser i denne medlemsstat efter den 30. juni 2021 grundet de foranstaltninger, landet har truffet for at forebygge eller begrænse spredningen af covid-19.
                  
               
                     (6)
                  
                  
                     Ifølge Slovenien skal al efteruddannelse i denne medlemsstat forløbe med de pågældende føreres fysiske tilstedeværelse. På grund af den situation, der opstod som følge af covid-19-pandemien, måtte efteruddannelsesaktiviteterne imidlertid enten standses eller begrænses betydeligt, navnlig i betragtning af de foranstaltninger, der er truffet vedrørende regler om fysisk distancering.
                  
               
                     (7)
                  
                  
                     Ifølge oplysningerne fra Slovenien gik denne medlemsstat den 18. marts 2020 ind i en første nedlukningstilstand, som varede indtil den 17. maj 2020, og den 16. november 2020 i en anden nedlukningstilstand, som varede indtil den 14. februar 2021. Den gik efterfølgende ind i en tredje nedlukningstilstand den 1. april 2021, som varede indtil den 11. april 2021. I alt var denne medlemsstat således nedlukket i over fem og en halv måned på grund af virkningerne af covid-19-pandemien.
                  
               
                     (8)
                  
                  
                     Ifølge Slovenien var alle disse nedlukninger ledsaget af vedtagelse af foranstaltninger, der forhindrede normale efteruddannelsesaktiviteter som følge af de gældende foranstaltninger vedrørende fysisk distancering. Navnlig i den tredje nedlukning, som varede fra den 1. april 2021 til den 11. april 2021, var det slet ikke tilladt at gennemføre efteruddannelseskurser.
                  
               
                     (9)
                  
                  
                     Efteruddannelse har været tilladt siden maj 2021, men er begrænset til højst 10 personer pr. kursus. Ifølge Slovenien er det deres antagelse, at det først ved udgangen af 2021 vil være muligt for vognmænd at tilrettelægge deres aktiviteter på en sådan måde, at alle førere kan afslutte deres efteruddannelse i rette tid.
                  
               
                     (10)
                  
                  
                     På baggrund af de oplysninger, som denne medlemsstat har fremlagt, har kun et mindre antal førere i den seneste tid været i stand til at deltage i uddannelseskurser i forhold til antallet af førere, der forventes at deltage i samme periode i et normalt år. Disse nedlukninger og de øvrige foranstaltninger, der blev indført i den forbindelse, resulterede i, at ca. 50 % af førerne ikke afsluttede deres efteruddannelse, og Slovenien anslår også, at hver måneds nedlukning udgjorde et fald på 8 % i føreres deltagelse i efteruddannelse i forhold til en normal situation.
                  
               
                     (11)
                  
                  
                     Ifølge Slovenien deltog 43 884 førere i 920 efteruddannelseskurser i 2019, mens kun 19 089 førere deltog i 494 efteruddannelseskurser i 2020. På grund af dette fald forventer Slovenien, at efterspørgslen bliver større end uddannelsesfaciliteternes kapacitet til at håndtere den. Efterslæbet i den pågældende medlemsstat er i øjeblikket betydeligt, og de foranstaltninger vedrørende fysisk distancering, der stadig er gældende, gør det umuligt at håndtere et sådant efterslæb hurtigt.
                  
               
                     (12)
                  
                  
                     Ifølge oplysningerne fra Slovenien påvirker de foranstaltninger, der er truffet for at begrænse spredningen af covid-19, også fornyelsen af chaufføruddannelsesbeviser. Ud over ovennævnte vanskeligheder med at gennemføre efteruddannelse, som ifølge Slovenien er en forudsætning for fornyelse af chaufføruddannelsesbeviser, henviser denne medlemsstat også til de lokale administrative myndigheders begrænsede kapacitet til at foretage fornyelse af disse dokumenter. Ifølge denne medlemsstat er kun en del af personalet i Slovenien tilladt fysisk fremmøde i de administrative myndigheders bygninger, og denne begrænsning vil sandsynligvis forblive i kraft i den overskuelige fremtid.
                  
               
                     (13)
                  
                  
                     På grundlag af oplysningerne fra denne medlemsstat er det sandsynligt, at nogle af disse foranstaltninger fortsat vil være gældende i den nærmeste fremtid og muligvis indtil udgangen af 2021. Selv om den nuværende pandemisituation langsomt forbedres i Slovenien, har denne medlemsstat stadig ca. 300 nye smittetilfælde om dagen, hvilket ses som et betydeligt antal i betragtning af landets størrelse. Vaccinationen foregår også langsommere end forventet på grund af problemer med forsyningskæderne. Slovenien forventer derfor, at foranstaltninger som f.eks. begrænsning af antallet af personer indendørs opretholdes indtil videre med den konsekvens, at færre førere vil være i stand til at fuldføre deres efteruddannelse.
                  
               
                     (14)
                  
                  
                     Ifølge Slovenien skyldes begrundelsen for at anmode om forlængelse af de maksimalt tilladte perioder på seks måneder, at der stadig er et betydeligt efterslæb i fornyelsen af chaufføruddannelsesbeviser, som er ca. 50 % højere end, hvad der normalt forventes. Desuden er der stadig ingen sikkerhed for, hvor længe pandemien vil fortsætte, og hvor længe foranstaltningerne vedrørende fysisk distancering vil være gældende.
                  
               
                     (15)
                  
                  
                     Slovenien har kun brug for en forlængelse af perioderne mellem den 1. september 2020 og den 30. juni 2021 og ikke af de 10 måneder, der er fastsat i artikel 2, stk. 1, 3 og 5, i forordning (EU) 2021/267. Gennemførelse af efteruddannelse og certificering heraf, mærkning af den harmoniserede EU-kode 95 og fornyelse i den pågældende medlemsstat af chaufføruddannelsesbeviser, som ellers ville udløbe i den nye referenceperiode, vil derfor ikke blive forlænget i mere end 10 måneder. De forlængelser, der anmodes om, medfører derfor ikke uforholdsmæssige risici med hensyn til transportsikkerhed og -sikring.
                  
               
                     (16)
                  
                  
                     Slovenien bør derfor gives tilladelse til at anvende en forlængelse på seks måneder af de perioder mellem den 1. september 2020 og den 30. juni 2021, der er fastsat i artikel 2, stk. 1, med henblik på denne bestemmelse og artikel 2, stk. 3, samt i artikel 2, stk. 5 i forordning (EU) 2021/267.
                  
               
                     (17)
                  
                  
                     Slovenien har accepteret, at denne afgørelse vedtages og meddeles på engelsk —
                  
               VEDTAGET DENNE AFGØRELSE:
         
            Artikel 1
            Slovenien gives tilladelse til at forlænge de perioder, der er fastsat i artikel 2, stk. 1, 3 og 5, i forordning (EU) 2021/267, som følger:
            
                        a)
                     
                     
                        perioden mellem den 1. september 2020 og den 30. juni 2021, jf. artikel 2, stk. 1, i forordning (EU) 2021/267, må med henblik på artikel 2, stk. 1 og 3, i nævnte forordning forlænges med seks måneder, og
                     
                  
                        b)
                     
                     
                        perioden mellem den 1. september 2020 og den 30. juni 2021, jf. artikel 2, stk. 5, i nævnte forordning, må forlænges med seks måneder.
                     
                  
         
            Artikel 2
            Denne afgørelse er rettet til Republikken Slovenien.
         
         
            Udfærdiget i Bruxelles, den 30. juni 2021.
            
               
                  På Kommissionens vegne
               
               Adina-Ioana VĂLEAN
               
                  Medlem af Kommissionen
               
            
         
         
            (1)  EUT L 60 af 22.2.2021, s. 1.
         
            (2)  Europa-Parlamentets og Rådets direktiv 2003/59/EF af 15. juli 2003 om grundlæggende kvalifikationskrav og efteruddannelseskrav for førere af visse køretøjer, der benyttes til godstransport eller personbefordring ad vej, og om ændring af Rådets forordning (EØF) nr. 3820/85 samt Rådets direktiv 91/439/EØF og om ophævelse af Rådets direktiv 76/914/EØF (EUT L 226 af 10.9.2003, s. 4).